SKRIFTLIG FORESPØRGSEL P-1207/01

af Gérard Caudron (PSE) til Kommissionen

(4. april 2001)

Om: Reaktion på lukning af sunde virksomheder

De brutale og kyniske meddelelser om lukninger hos Danone og Marks & Spencer må gøre det klart for alle dem, som stadig tvivler, at den blandede økonomi og den europæiske sociale model snart vil være begreber, der hører fortiden til.

Det er forståeligt med omstruktureringer af virksomheder som følge af reelle økonomiske problemer; men vi bør ikke acceptere omstruktureringer i sunde og fremgangsrige virksomheder, der kun har til formål at øge kapitalejernes profit.

Kriserne i landbruget og dettes voldsomme reaktioner kan sagtens mobilisere vores ansvarlige, og derfor bør disse forsætlige handlinger, der udføres i pengenes navn, og som ødelægger eksistensgrundlaget for hele familier, i det mindste på tilsvarende vis mobilisere vores europæiske ledere. Vi må også være klar over, at en manglende reaktion i morgen vil føre til, at denne udvikling accelererer.

Kommissionen anmodes derfor om at oplyse, hvad den agter at gøre?

Svar afgivet på Kommissionens vegne af Anna Diamantopoulou

(5. juni 2001)

Kommissionen er yderst opmærksom på de sociale konsekvenser af erhvervslivets omstruktureringer.

Med hensyn til den eksisterende fællesskabslovgivning om beskyttelse af arbejdstagere i tilfælde af virksomheders omstruktureringer, er en række direktiver overført til national lovgivning, som er gældende og skal overholdes. Der henvises især til Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser(1) og Rådets direktiv 77/187/EF af 14. februar 1977 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter(2), som ændret ved Rådets direktiv 98/50/EF af 29. juni 1998(3).

Eftersom disse direktiver er blevet overført til national lovgivning, er det op til medlemsstaternes administrative eller juridiske myndigheder at afgøre, om der er sket lovbrud i tilfældene vedrørende selskaberne Danone og Marks and Spencer.

Kommissionen har ved gentagne lejligheder påpeget nødvendigheden af at sikre, at omstrukturering af virksomheder sker på en socialt acceptabel måde, og har som følge heraf understreget det presserende behov for at styrke arbejdstageres informations- og høringsrettigheder, ikke mindst med baggrund i den næsten daglige bølge af omstruktureringer, sammenlægninger og overtagelser af virksomheder.

Dette var den centrale bevæggrund for udarbejdelsen af Kommissionens forslag til Rådets direktiv om indførelse af en generel ramme for information og høring af arbejdstagerne i Det Europæiske Fællesskab(4), som nu er til behandling i Ministerrådet. Hensigten med det foreslåede direktiv er at forbedre informations- og høringsrettighederne for arbejdstagere, som er beskæftiget i enkeltvirksomheder, samt at afhjælpe de mangler og utilstrækkeligheder, som de gældende bestemmelser på medlemsstats- og fællesskabsplan er behæftet med. Forslaget skal ses som et konkret svar på fællesskabsplan med hensyn til europæiske borgeres bekymringer over usikkerheden i kølvandet på gentagne bølger af omfattende virksomhedsomstruktureringer, -sammenlægninger, -overtagelser osv., der normalt medfører tab af arbejdspladser.

Når dette direktiv er vedtaget af Rådet og gennemført i medlemsstaterne, giver det arbejdstagere i virksomheder med mindst 50 ansatte (også i underafdelinger af multinationale koncerner) en række grundlæggende rettigheder, nemlig: retten til information om den seneste og den forventede udvikling i virksomhedens aktivitet og om dens økonomiske og finansielle situation, retten til at blive informeret og hørt i spørgsmål om virksomhedens beskæftigelsessituation og om beslutninger, som kan medføre betydelige ændringer i arbejdets tilrettelæggelse, samt retten til at vide, hvordan virksomheden agter at håndtere forandringerne.

I Den social- og arbejdsmarkedspolitiske dagsorden(5) har Kommissionen foreslået, at der som en del af Dublin-Instituttet skulle oprettes et europæisk observationsorgan for industriel forandring. Forslaget blev godkendt af Det Europæiske Råd i Stockholm i marts 2001, og Rådet slog til lyd for at oprette et sådant observationsorgan snarest muligt.

Desuden agter Kommissionen i juni 2001 at forelægge en grønbog om virksomhedernes sociale ansvar. Det understreges i den anledning, at man ved omstrukturering på en socialt ansvarlig måde forstår en afbalancering af de relevante interesser og anliggender blandt alle parter, som berøres af sådanne forandringer og beslutninger.

Det kan konkluderes, at Fællesskabet må imødekomme erhvervslivets omstruktureringer som kan øge konkurrencedygtigheden og den økonomiske vækst såvel som de sociale konsekvenser heraf ved at forene nyskabelse med social samhørighed og ved at forbedre evnen til at klare forandringer. Som beskrevet ovenfor gør Kommissionen omfattende tiltag i form af Dublin-Instituttet for derigennem at forbedre evnen til at forudse og tackle forandringer, i form af lovgivning, der skal sikre en passende beskyttelse af arbejdstagere under omstrukturering af virksomheder, og via udviklingen af virksomheders sociale ansvar.

(1) EFT L 225 af 12.8.1998.

(2) EFT L 61 af 5.3.1977.

(3) EFT L 201 af 17.7.1998.

(4) EFT C 2 af 5.1.1999.

(5) KOM(2000) 379 endelig udg.